Folketing
2003-01-09

Ved med denne nye lov at lovfæste praksis på området skabes der større klarhed og dermed også større retssikkerhed. Venstre støttede lovforslaget tidligere og kan naturligvis også støtte det nu. Vedrørende lovforslag nr. L 113, som har samme ordfører, som stadig ikke kan være her, kan jeg sige, at i lighed med det lovforslag, som jeg lige har omtalt, kan det have direkte betydning for en lille niche i Danmark, nemlig pensionsbranchen og andre selskaber, der har en særlig interesse i at investere gennem et investeringsselskab med få medlemmer. Når loven alligevel er vigtig er fremføre, skyldes det, at forslaget vil give bedre muligheder for at skabe investeringer i f.eks. innovative udviklingsvirksomheder, hvor ekspertisen til at følge disse virksomheder bedre samles i en investeringsforening end i flere pensionsselskaber. Samtidig retter lovforslaget op på den forskel, der eksisterer mellem lovgivningen om investeringsforeninger og den skattemæssige lovgivning. Investeringsforeninger med få medlemmer kan nemlig i dag oprettes inden for loven om investeringsforeninger, mens investorerne i de samme foreninger skattemæssigt bliver vurderet, som om investeringsforeningerne ikke eksisterede.